西風
作者：呂南公
朝代：宋

paragraphs: 西風一夜颼颼動，冷觸病身增疾痛。
卧聽促織不成眠，起望明星還內訟。
十年客路過秋色，五畝故園停歲種。
學如觀海祗自奇，文似屠龍竟誰用。
情知至足在飽煖，何事低心隨薦貢。
桀溺從初豈有官，接輿却是能歌鳳。
今雖未借邯鄲枕，昔曾屢歎南柯夢。
哿矣歸哉有近期，會將物我分輕重。